Το ήξερες ότι εκτός από ηλεκτρικά αυτοκίνητα κυκλοφορούν πλέον και ηλεκτρικά φορτηγά; Κι όμως, τα ηλεκτρικά φορτηγά είναι γεγονός και ήρθαν για να ανακουφίσουν τους δρόμους των ευρωπαϊκών πόλεων. Οι εταιρείες MAN, Volvo και DAF, που κατασκευάζουν βαρέα επαγγελματικά οχήματα, διέθεσαν στην αγορά τα πρώτα αμιγώς ηλεκτροκίνητα φορτηγά. Αυτό σημαίνει μηδέν ρύποι και μηδέν θόρυβο από τα ογκώδη αυτά οχήματα. Τα πρώτα ηλεκτρικά φορτηγά έχουν εμβέλεια κίνησης έως 300 χιλιόμετρα. Αυτό πρακτικά σημαίνει ότι τα νέα ηλεκτρικά φορτηγά ήρθαν για να αντικαταστήσουν λεωφορεία, απορριμματοφόρα και πολλά άλλα βαρέα οχήματα που κυκλοφορούν στους δρόμους των πόλεων και παράγουν τεράστιες ποσότητες ρύπων αλλά και πολύ θόρυβο. Με τον Ελληνικό στόλο φορτηγών δημόσιας χρήσης να είναι πάνω από 20 χρονών και η πλειοψηφία τους να διαθέτουν κινητήρες diesel, είναι πλέον ξεκάθαρο ότι τα ηλεκτρικά φορτηγά πρέπει να έρθουν και στην Ελλάδα όσο πιο γρήγορα γίνεται.